กรมควบคุมโรค ย้ำเตือนผู้ติดเชื้อโควิด-19 ห้ามสูบบุหรี่หรือยาสูบทุกรูปแบบ
นายแพทย์ขจรศักดิ์ แก้วจรัส รองอธิบดีกรมควบคุมโรค กล่าวว่า ขณะนี้กรมควบคุมโรคเร่งควบคุมการแพร่ระบาดของโรคโควิด-19 ป้องกันการเกิดผู้ติดเชื้อรายใหม่และลดจำนวนผู้ป่วยหนักและผู้เสียชีวิตจากโรคโควิด-19 ให้ได้มากที่สุด อย่างไรก็ตาม จุดที่น่าห่วงขณะนี้คือ พฤติกรรมการสูบบุหรี่ หรือบริโภคผลิตภัณฑ์ยาสูบ ต้องระมัดระวังเป็นพิเศษในสถานการณ์แพร่ระบาดของโรคโควิด-19 โดยการสูบบุหรี่มวนเดียวกัน เพิ่มความเสี่ยงติดเชื้อโควิด-19 มากถึง 3.47 เท่า หากเลิกสูบบุหรี่ทุกชนิด จะทำให้ร่างกายมีภูมิคุ้มกันโรคเพิ่มขึ้นและควรใช้สถานการณ์ความรุนแรงการแพร่ระบาดของโรคโควิด-19 เลิกสูบ ซึ่งผู้ที่ต้องการเลิกบุหรี่ สามารถขอรับบริการช่วยเหลือได้ 2 ช่องทางคือ สถานพยาบาลในสังกัดกระทรวงสาธารณสุขใกล้บ้านและขอรับคำปรึกษาที่ศูนย์บริการเลิกบุหรี่ทางโทรศัพท์แห่งชาติ โทร.ฟรี 1600  ด้านนายแพทย์ชยนันท์ สิทธิบุศย์ ผู้อำนวยการกองงานคณะกรรมการควบคุมผลิตภัณฑ์ยาสูบ กล่าวว่า ขอความร่วมมือไปยังผู้ติดเชื้อโควิด-19 ที่ยังสูบบุหรี่ ขอให้ปฏิบัติตามกฎหมายอย่างเคร่งครัด โดยเฉพาะอย่างยิ่งการไม่ฝ่าฝืนสูบบุหรี่ในบริเวณโรงพยาบาลสนาม (Hospitel), ศูนย์แยกกักในชุมชน (CI) ที่เป็นสถานที่ราชการ   หรือสถานที่เอกชน หรือสถานศึกษาหรือสนามกีฬา รวมถึงสถานที่สาธารณะที่ใช้ประโยชน์ร่วมกัน ซึ่งเป็นพื้นที่ปลอดบุหรี่ทั้งหมด หากฝ่าฝืนถือว่ามีความผิดต้องระวางโทษปรับไม่เกิน 5,000 บาท ตามมาตรา 42 แห่งพระราชบัญญัติควบคุมผลิตภัณฑ์ยาสูบ พ.ศ. 2560